รัฐมนตรีว่าการกระทรวงมหาดไทย ระบุ เน้นย้ำให้บังคับใช้กฎหมายควบคุมปัญหาฝุ่นละอองอย่างเคร่งครัด
รัฐมนตรีว่าการกระทรวงมหาดไทย ระบุ เน้นย้ำให้บังคับใช้กฎหมายควบคุมปัญหาฝุ่นละอองอย่างเคร่งครัด พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงปัญหาฝุ่นละอองขนาดเล็ก PM 2.5 ว่า กระทรวงมหาดไทยก็มีมาตรการลดปัญหาฝุ่นละอองที่แหล่งกำเนิด ไม่ว่าจะเป็นด้านคมนาคมขนส่ง การเผาในที่โล่งแจ้ง การก่อสร้างอุตสาหกรรม ซึ่งที่ผ่านมาเจ้าหน้าที่ก็บังคับใช้กฎหมายอย่างเต็มที่และดำเนินการในเชิงลับ โดยบางเส้นทางอาจจะจำกัดไม่ให้รถยนต์บางชนิดผ่าน เพื่อจำกัดปริมาณฝุ่นละอองขนาดเล็ก PM 2.5 โดยให้ผู้ว่าราชการกรุงเทพมหานครและผู้ว่าราชการจังหวัด พิจารณาความเหมาะสมร่วมกับหน่วยงานที่เกี่ยวข้อง ว่าจะใช้มาตรการเข้มข้นในเรื่องใดๆ ทั้งนี้ มาตรการพื้นฐานที่ต้องเร่งดำเนินการก่อน เช่น สถานที่ก่อสร้าง ต้องไม่มีฝุ่นฟุ้งกระจาย โรงงานอุตสาหกรรมก็ต้องมีการตรวจตรา ป้องกันไม่ให้เกิดฝุ่นละออง ตลอดจนการเผาในที่โล่งแจ้ง ในพื้นที่ภาคเหนือ รวมทั้งยังป้องกันปัญหาฝุ่นละอองจากประเทศเพื่อนบ้านด้วย อะไรก็ตามเมื่อประชาชนเกิดปัญหาเจ็บป่วยกระทรวงสาธารณสุข ก็แจกหน้ากากอนามัย เพื่อป้องกันฝุ่นละออง ส่วนองค์กรปกครองส่วนท้องถิ่น ก็มีหน้าที่ดูแลประชาชนทั่วไป ที่ไม่สามารถดูแลตัวเองได้ โดยต้องจัดซื้อจัดหาหน้ากากอนามัยให้ พร้อมกับให้คำแนะนำในการดำเนินชีวิต กรณีค่าฝุ่นละอองเพิ่มสูงขึ้น สำหรับแก้ไขปัญหาเป็นของแต่ละพื้นที่ที่จะดำเนินการ คงไม่มีสูตรสำเร็จว่าจะต้องดำเนินการอย่างไรส่วนเรื่องไวรัสโคโรนา กระทรวงมหาดไทย ได้แจ้งพื้นที่ดูแลร่วมกับประชาชน โดยเฉพาะตามด่านชายแดน ให้ช่วยตรวจสอบดูแลประชาชนที่ผ่านเข้าออก หากพบผู้ต้องสงสัยติดเชื้อไวรัสโคโรนาให้แจ้งหน่วยงานด้านสาธารณสุขทันที ซึ่งสถานการณ์ขณะนี้เชื่อว่าน่าจะสามารถควบคุมได้